
ΚΑΤΑΓΓΕΛΙΑ ΣΤΟ Δ.Σ του ΕΦΚΑ του Υπουργείου Εργασίας ως εργοδότη στους χιλιάδες εργαζόμενους του τουρισμού 


Κύριε Διοικητά,

Γνωρίζεται πολύ καλά πως χιλιάδες εργαζόμενοι στον Τουρισμό με δικαίωμα υποχρεωτικής επαναπρόσληψης προέβησαν την σαιζόν 2020 σε μονομερή αίτηση αναστολής σύμβασης εφ΄ όσον οι επιχειρήσεις δεν λειτούργησαν λόγω της πανδημίας του covid-19, ώστε να γίνουν δικαιούχοι της αποζημίωσης ειδικού σκοπού (534,00 ευρώ) αλλά και 25 ένσημα για κάθε μήνα που θα ίσχυε η αναστολή σύμβασης.
Μάλιστα μέσω εξαγγελιών της τότε ηγεσίας του υπουργείου εργασίας είχε δοθεί ο χαρακτηρισμός πως το υπουργείο εργασίας είναι ο «εργοδότης» μας! 
‘Εκτοτε κ. Διοικητά  και ενώ έχουμε φτάσει στα τέλη Ιουλίου του 2021 ΤΑ ΕΝΣΗΜΑ ΑΠΟ ΤΙΣ ΜΟΝΟΜΕΡΕΙΣ ΑΙΤΗΣΕΙΣ ΑΝΑΣΤΟΛΗΣ ΣΥΜΒΑΣΗΣ ΤΟΥ 2020 ΔΕΝ ΕΧΟΥΝ ΕΜΦΑΝΙΣΤΕΙ ΣΤΟ ΣΥΣΤΗΜΑ ΤΟΥ ΕΦΚΑ.
Αυτό έχει  σαν αποτέλεσμα όσοι είναι δικαιούχοι επιδομάτων από τον Οργανισμό να μην μπορούν να τα λάβουν, εξειδικευμένες ιατρικές παροχές όπως χημειοθεραπείες σε καρκινοπαθείς να μην προχωρούν, να χάσουν τελικώς το δικαίωμα οι εργαζόμενοι να γράψουν τα παιδιά τους σε παιδικούς σταθμούς για τη σχολική χρονιά που μας έρχεται και φυσικά συνάδελφοι που περιμένουν αυτά τα ένσημα για να θεμελιώσουν δικαίωμα συνταξιοδότησης να μην μπορούν να προχωρήσουν την διαδικασία.
Γνωρίζουμε πολύ καλά πως για όλη αυτή την κατάσταση δεν ευθύνεται ο ΕΦΚΑ αλλά ο εργοδότης μας που στην προκειμένη περίπτωση είναι το υπουργείο εργασίας.
Έτσι λοιπόν ως δευτεροβάθμια συνδικαλιστική οργάνωση που σέβεται τους εργαζόμενους – μέλη της αλλά και που σέβεται τους νόμους και τις διατάξεις,  όπως θα κάναμε με κάθε κακόπιστο εργοδότη που θα μα είχε ανασφάλιστους έτσι και τώρα , ΚΑΤΑΓΓΕΛΟΥΜΕ στην υπηρεσία σας, τον εργοδότη με την επωνυμία «ΥΠΟΥΡΓΕΙΟ ΕΡΓΑΣΙΑΣ ΚΑΙ ΚΟΙΝΩΝΙΚΩΝ ΥΠΟΘΕΣΕΩΝ»  και ζητούμε από την υπηρεσία σας να πράξει τα δέοντα όπως ορίζουν οι νόμοι περί μαύρης και ανασφάλιστης εργασίας.
Εννοείται πως είμαστε στη διάθεση τόσο τη  δική σας όσο και των μελών του Διοικητικού Συμβουλίου του ΕΦΚΑ για περεταίρω εξηγήσεις.

